DOI: 10.14457/tu.the.2017.64
title: ศึกษาความพร้อมทางดิจิทัลเกี่ยวกับการนำเทคโนโลยีเข้ามาใช้ในการดำเนินกิจกรรมและการให้บริการลูกค้า ของบริษัทประกันวินาศภัยในประเทศไทย

description: การศึกษาค้นคว้าอิสระ เรื่อง ศึกษาความพร้อมทางดิจิทัลเกี่ยวกับการนำเทคโนโลยีเข้ามาใช้ในการดำเนินกิจกรรมและการให้บริการลูกค้า ของบริษัทประกันวินาศภัยในประเทศไทย จำนวน 60 บริษัทที่ดำเนินกิจการในปี พ.ศ. 2560 มีวัตถุประสงค์เพื่อศึกษาความพร้อมขององค์กรและผู้นำ ในการนำเทคโนโลยีเข้ามาใช้เพื่อพัฒนาการดำเนินงานและการให้บริการลูกค้า รวมถึงเพิ่มช่องทางในการเข้าถึงผลิตภัณฑ์และการให้บริการ เพื่อขยายฐานลูกค้าในอนาคต เนื่องจากธุรกิจประกันวินาศภัย จำเป็นต้องปรับตัวให้เข้ากับกระแสเศรษฐกิจดิจิทัล เพิ่มประสบการณ์ที่ดีให้กับลูกค้า โดยมีขั้นตอนการวิจัยประกอบด้วย 1)ทบทวนวรรณกรรมและงานวิจัยที่เกี่ยวข้อง 2)สร้างกรอบแนวคิดในการศึกษางานวิจัย 3)เก็บรวบรวมข้อมูลโดยใช้เวลาศึกษาตั้งแต่ 1 มี.ค. – 30 ก.ย. 60 รวมระยะเวลา 6 เดือน 4)วิเคราะห์ข้อมูลและ 5)สรุปผล โดยงานวิจัยนี้เป็นงานวิจัยเชิงปริมาณ ใช้วิธีการเก็บข้อมูลจากการสำรวจ (Survey Research) โดยแบบสอบถามออนไลน์ การเลือกกลุ่มตัวอย่างเป็นแบบเจาะจง (Purposive Sampling) โดยเลือกจาก 8 ฝ่ายงานที่ใช้เทคโนโลยีในการทำงานและให้บริการลูกค้า ซึ่งแบบสอบถามแบ่งออกเป็น 4 ส่วนรูปแบบ Check-List คือ สอบถามระดับความคิดเห็นแบบมาตราส่วนประมาณค่า 5 ระดับ ตามรูปแบบ ไลเคิร์ท สเกล (Likert Scale) เครื่องมือที่ใช้ในการวิเคราะห์ผล ใช้การหาค่าเฉลี่ย ค่าร้อยละ และส่วนเบี่ยงเบนมาตรฐาน โดยวิเคราะห์และสรุปผลนำเสนอเชิงพรรณนา (Descriptive Analysis)จากผลการวิจัยพบว่า ภาพรวมปัจจัยและตัวแปรในการศึกษามีส่วนเกี่ยวข้องเป็นอย่างมากกับการศึกษาเรื่องความพร้อมขององค์กรและผู้นำ คือ บริษัทประกันวินาศภัยส่วนใหญ่มีความพร้อมทางด้านองค์กรเฉลี่ยมากถึง 3.41 ในเรื่องศักยภาพของ Infrastructure เช่น สินทรัพย์ เงินทุน อุปกรณ์ การนำข้อมูลมาใช้วิเคราะห์ผล การส่งเสริมเกี่ยวกับเทคโนโลยี เช่นเดียวกันกับด้านความพร้อมของผู้นำ ที่มีศักยภาพในเรื่องวิสัยทัศน์เฉลี่ยที่ 3.41 ในการที่จะขับเคลื่อนองค์กรสู่ดิจิทัล เปิดโอกาสให้พนักงานมีส่วนร่วมในการเสนอความคิดภาพรวมของบริษัทประกันวินาศภัยแต่ละบริษัทที่ศึกษาพบว่า บริษัทที่มีความพร้อมในด้านองค์กรจะเป็นบริษัทที่มีขนาดกลางถึงขนาดใหญ่ จำนวน 17 บริษัท ซึ่งเป็นบริษัทที่มีความพร้อมเกี่ยวกับ อุปกรณ์ และ สินทรัพย์ในระดับสูง มีความสามารถในการลงทุนเกี่ยวกับเทคโนโลยี ส่วนบริษัทที่มีความพร้อมทางด้านผู้นำก็จะเป็นบริษัทที่มีขนาดกลางถึงขนาดใหญ่เช่นกัน มีจำนวน 14 บริษัท ซึ่งมีความสามารถในการจ้างพนักงานที่มีความรู้ ประสบการณ์การทำงานและมีวิสัยทัศน์เกี่ยวกับการนำเทคโนโลยีมาใช้ในองค์กร สำหรับบริษัทที่มีความพร้อมน้อยถึงน้อยที่สุดทั้ง 2 ด้านจะมีจำนวน 4 บริษัท เป็นองค์กรที่มีขนาดกลางถึงขนาดเล็ก ส่วนใหญ่ติดปัญหาในเรื่องปัจจัยเงินทุน อุปกรณ์ การสนับสนุนและบุคลากร เป็นต้นผลที่ได้จากการศึกษาวิจัยครั้งนี้ ทำให้ผู้ศึกษาทราบถึงประสิทธิภาพว่าบริษัทประกันวินาศภัยในประเทศไทยจำนวน 60 บริษัทนั้น มีความพร้อมทั้งด้านองค์กรและผู้นำ ที่จะนำเทคโนโลยีดิจิทัลเข้ามาใช้ในองค์กร ซึ่งผลการศึกษาสรุปได้ว่าอยู่ในระดับความพร้อมมาก แต่บางบริษัทที่มีความพร้อมในระดับรองลงมานั้น ทางสมาคมต้องเข้าไปดำเนินการสนับสนุนหรือเสนอแนะแนวทางในการพัฒนาภายในองค์กร ให้มีองค์ประกอบคุณลักษณะของผู้นำ และพัฒนานวัตกรรมในองค์กรให้มีความทัดเทียม สำหรับการศึกษาในอนาคตอาจเสนอให้มีการศึกษาเกี่ยวกับปัจจัยหลักที่มีอิทธิพลต่อการเตรียมความพร้อมองค์กรและกระบวนการพัฒนาภาวะผู้นำ เพื่อความชัดเจนในการกำหนดนโยบายแนวทางในการพัฒนาความพร้อมองค์กรและผู้นำในทุกระดับต่อไป